Source: http://accace.sk/newsroom/aktualne-novinky/114909/105049/accace-v-etrend-danove-povinnosti-studenta-za-jednorazovy-prijem
Timestamp: 2017-04-24 09:11:16+00:00
Document Index: 15044601

Matched Legal Cases: ['§8', '§262', '§8', '§9', '§5', '§5']

Daňové povinnosti študenta za jednorazový príjem | Accace v eTrend - Aktuálne novinky - Accace Slovakia
Accace odpovedá na dotazy čitateľov eTRENDu v poradniSom študent a mal som pasívny príjem podľa §8 na základe Zmluvy o spolupráci v zmysle §262ods.1 OZ v sume 614,57 eur z práci v Call centre. Patrí takýto príjem medzi príležitostné príjmy alebo sa zaznamenáva v daňovom priznaní VIII. oddiel?
V prvom rade by sme Vás chceli upozorniť, že podľa názoru FR SR príjem dosiahnutý na základe „akejkoľvek“ zmluvy sa nepovažuje za príjem z príležitostnej činnosti v súlade s §8 ods. 1 písm. a) Zákona o dani z príjmov (ďalej len „ZDP“), ktorý spolu s príjmami z prenájmu je v súlade s §9 ods. 1 písm. g) ZDP v úhrne do 500 eur ročne od dane oslobodený. Dôvodom je to, že podľa názoru FR SR sa jedná o príjem nie z príležitostnej, ale z cielenej činnosti.
V rámci tlačovej správy FR SR z júla 2016 bolo predvedené, že fyzickej osobe plynie príjem z príležitostnej činnosti vtedy, ak sa sama rozhodne vykonať určitú činnosť, bez zmluvne dohodnutej povinnosti, ktorú by jej určila alebo prikázala iná osoba.
Čo sa považuje za príjem z príležitostnej činnosti?
Podľa FR SR o príjme z príležitostnej činnosti sa môže hovoriť iba ak ide o činnosť, ktorá je príležitostná, t.j. v protiklade s príjmom, ktorý FO dosiahne na základe uzatvorenej zmluvy napr. podľa Zákonníka práce, Občianskeho alebo Obchodného zákonníka. Ak ste dosiahli za rok príjem napr. jedenkrát, avšak z činnosti dohodnutej v zmluve, v tomto prípade sa nemôže jednať o príležitostnú činnosť a preto ani predmetný príjem nemôže byť oslobodený do výšky 500 eur. Treba upozorniť, že predmetná tlačová správa nie je záväzná, skôr poukazuje na postupy a výklad daného ustanovenia zo strany FR SR. S predmetným názorom nesúhlasíme a máme zato, že FR SR vo svojom výklade išlo nad rámec ZDP. Stotožňujeme sa skôr s názorom SKDP, ktorý bol odprezentovaný v rámci metodických dní, podľa ktorého by sa za príležitostný príjem mal (mohol) považovať príjem:
ktorý sa nepovažuje za príjem podľa §5 až 7 ZDP, a
netvorí podstatnú časť príjmov daňovníka v zdaňovacom období, a
neplynie z činnosti, ktorú daňovník bežne vykonáva, a z ktorej mu plynú príjmy podľa §5 alebo 6 ZDP, a
môže, resp. mal by byť upravený zmluvne, aby bolo možné jednoznačne určiť druh príjmu (aby bolo možné splniť napr. aj preukaznosť účtovného prípadu na strane toho, kto vypláca FO príjem z príležitostnej činnosti a pod.).
Na druhej strane by sme Vás chceli upozorniť, že v súlade so ZDP osoba, ktorej výška zdaniteľných príjmov za rok presiahne sumu 1901,67 eur je všeobecne povinná podať daňové priznanie za rok 2016. To znamená, že pokiaľ váš syn za rok 2016 skutočne dosiahol len predmetný príjem, tak nemusí podať daňové priznanie.
Accace v eTrend: Nárok na nezdaniteľnú časť základu dane v dôchodku